KOMMISSIONENS FORORDNING (EF) Nr. 767/98 af 7. april 1998 om ændring af forordning (EF) nr. 939/97 om gennemførelsesbestemmelser til Rådets forordning (EF) nr. 338/97 om beskyttelse af vilde dyr og planter ved kontrol af handelen hermed

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed (1), ændret ved Kommissionens forordning (EF) nr. 938/97 (2), særlig artikel 19, nr. 4, og

ud fra følgende betragtninger:

På det 10. møde i partskonferencen for konventionen om international handel med udryddelsestruede arter af vilde dyr og planter, som blev afholdt i Harare, Zimbabwe, den 9. - 20. juni 1997, vedtoges - med støtte fra de medlemsstater, som er parter i konventionen - en række resolutioner og beslutninger, som har direkte relevans for gennemførelsen af forordning (EF) nr. 338/97; visse bestemmelser i Kommissionens forordning (EF) nr. 939/97 (3) bør derfor ændres;

rekommandation V.c) i konferencens resolution 10.2 om tilladelser og certifikater indebærer, at artikel 8, stk. 2, i forordning (EF) nr. 939/97 må ændres, så det tidsrum, hvor oprindelsescertifikater for arter anført i konventionens liste III kan anvendes til indførsel til Fællesskabet, forlænges fra seks til tolv måneder;

konferencens resolution 10.16, som yderligere præciserer definitionerne og betingelserne for enheder af dyrearter opdrættet i fangenskab, indebærer, at der må tilføjes visse definitioner i artikel 1 i nævnte forordning, og at artikel 24 må nyaffattes;

i rekommandation g) i konferencens resolution 10.13 om konventionens gennemførelse for træarters vedkommende udvides definitionen på udtrykket »kunstigt opformeret«, hvorfor artikel 26 må ændres;

rekommandation e) i konferencens resolution 10.12 om bevaring af stør indebærer, at artikel 27 og 28 må ændres af hensyn til den anbefalede undtagelse fra kontrol af en mængde på højst 250 g kaviar (re)eksporteret fra eller indført til Fællesskabet som personlige effekter;

en beslutning fra konferencen om anvendelse af måleenheder for træarter indebærer, at bilag V må tilpasses;

konferencens resolution 10.22 ajourfører listen over standardreferenceværker for nomenklaturen, hvorfor bilag VI må nyaffattes;

de i denne forordning fastsatte foranstaltninger er i overensstemmelse med udtalelse fra Udvalget for Handel med Vilde Dyr og Planter -

UDSTEDT FØLGENDE FORORDNING:

Artikel 1

I forordning (EF) nr. 939/97 foretages følgende ændringer:

1) Artikel 1 affattes således:

»Artikel 1

I denne forordning og til supplering af definitionerne i artikel 2 i forordning (EF) nr. 338/97 forstås ved:

a) »erhvervelsesdato«: den dato, hvor enheden blev indfanget/indsamlet i naturen, født i fangenskab eller kunstigt opformeret

b) »førstegenerationsafkom (F1)«: enheder, der er produceret i et kontrolleret miljø fra forældre, hvoraf mindst den ene er født i eller indfanget i naturen

c) »andengenerationsafkom (F2)« og »afkom af efterfølgende generationer (F3, F4, osv.)«: enheder, der er produceret i et kontrolleret miljø fra forældre, som også er produceret i et kontrolleret miljø

d) »avlsdyrbestand«: alle de dyr i en avlsoperation, der anvendes til forplantning

e) »kontrolleret miljø«: et miljø, der er indrettet med henblik på at producere dyr henhørende til en given art, og som er afskærmet for at forhindre dyr, æg eller gameter fra denne art i at komme ind i eller forlade det kontrollerede miljø; et kontrolleret miljø kan blandt andet omfatte kunstig husning, fjernelse af affald, sundhedspleje, beskyttelse mod rovdyr og kunstig fodring.«

2) I artikel 8, stk. 2, indsættes som andet afsnit:

»Oprindelsescertifikater for enheder af arter, der er opført i bilag C til forordning (EF) nr. 338/97, kan imidlertid anvendes til indførsel til Fællesskabet indtil tolv måneder efter deres udstedelsesdato.«

3) Artikel 24 affattes således:

»Artikel 24

Enheder af dyrearter betragtes som født og opdrættet i fangenskab, jf. dog artikel 25, når et ansvarligt videnskabsråd i medlemsstaten har forvisset sig om, at:

a) det er, eller stammer fra, afkom, født eller på anden måde produceret i et kontrolleret miljø, enten af forældre, der har parret sig eller på anden måde overført gameter i et kontrolleret miljø, hvis reproduktionen sker seksuelt, eller af forældre, der befandt sig i et kontrolleret miljø, da udviklingen af afkommet begyndte, hvis reproduktionen sker aseksuelt

b) avlsdyrbestanden er anskaffet i overensstemmelse med gældende lovgivning på erhvervelsesdatoen og på en måde, som ikke skader de pågældende arters overlevelse i naturen

c) avlsdyrbestanden opretholdes uden tilførsel af enheder fra naturen, bortset fra lejlighedsvis tilføjelse af dyr, æg eller gameter, i overensstemmelse med gældende lovgivning og på en måde, der ikke skader de pågældende arters overlevelse i naturen:

i) med henblik på at undgå eller mindske ødelæggende indavl, idet omfanget af sådanne tilføjelser bestemmes af behovet for nyt genetisk materiale

ii) med henblik på at anbringe konfiskerede dyr i overensstemmelse med artikel 16, stk. 3, i forordning (EF) nr. 338/97, eller

iii) i undtagelsestilfælde til anvendelse som avlsdyrbestand

d) avlsdyrbestanden selv har produceret andengenerationsafkom eller afkom af efterfølgende generationer i et kontrolleret miljø, eller den forvaltes på en måde, som har vist sig pålidelig med hensyn til at kunne producere andengenerationsafkom i et kontrolleret miljø.«

4) I artikel 26 indsættes som andet afsnit:

»Tømmer fra træer, der dyrkes i monokulturplantager, anses for at være kunstigt opformeret i overensstemmelse med første afsnit.«

5) I artikel 27 indsættes som stk. 4:

»4. Uanset stk. 2 og 3 kræver indførsel eller genindførsel til Fællesskabet af en mængde på højst 250 gram kaviar pr. person fra størarter (Acipenseriformes spp), anført i bilag B til forordning (EF) nr. 338/97, ikke forelæggelse af en importtilladelse eller et eksport- eller reeksportdokument.«

6) I artikel 28 indsættes som stk. 3:

»3. Uanset stk. 1 og 2 kræver udførsel eller genudførsel af en mængde på højst 250 gram kaviar pr. person fra størarter (Acipenseriformes spp), opført i bilag B til forordning (EF) nr. 338/97, ikke forelæggelse af en importtilladelse eller et eksport- eller reeksportdokument.«

7) I bilag V foretages følgende ændringer:

a) Teksten i spalten »Foretrukne enheder« for tømmerstok og savtømmer affattes således:

»m3/kg (kg anvendes kun for tømmer til særlige formål, der snarere forhandles efter vægt end efter volumen, som f.eks. Guaiacum spp)«.

b) Teksten i spalten »Foretrukne enheder« for finer affattes således:

»m3 for skrællet finer, m2 for skivskåret finer«.

8) Bilag VI affattes som angivet i bilaget til nærværende forordning.

Artikel 2

Denne forordning træder i kraft på tredjedagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 7. april 1998.

På Kommissionens vegne

Ritt BJERREGAARD

Medlem af Kommissionen

(1) EFT L 61 af 3. 3. 1997, s. 1.

(2) EFT L 140 af 30. 5. 1997, s. 1.

(3) EFT L 140 af 30. 5. 1997, s. 9.

BILAG

»BILAG VI

Standardreferenceværker for den nomenklatur, der skal anvendes under artikel 4, stk. 3, litra c), til angivelse af videnskabelige artsnavne i tilladelser og certifikater

a) Mammal species of the world: A taxonomic and geographic reference, 2nd edition, (edited by D. E. Wilson and D. M. Reeder, 1993, Smithsonian Institution Press) til pattedyrsnomenklatur.

b) A reference list of the birds of the world (J. J. Morony, W. J. Bock and J. Farrand Jr, 1975, American Museum of Natural History) til fuglenavne på ordens- og familieniveau.

c) Distribution and taxonomy of birds of the world (C. G. Sibley et B. L. Monroe Jr, 1990, Yale University Press) og A supplement to distribution and taxonomy of birds of the world (Sibley et Monroe, 1993; Yale University Press) til fugles slægts- og artsnavne.

d) Reptiles del noroeste, nordeste y este de la Argentina - Herpetofauna de las selvas subtropicales, puna y pampa, 1993 (Cei, José M. In Monografie XIV, Museo Regionale di Scienze Naturali), til artsnavne på Tupinambis i Argentina og Paraguay.

e) Snake species of the world: A taxonomic and geographic reference: Volume 1 (Campbell, McDiamid og Touré, 1997) (Herpetologists' League) til slangers nomenklatur.

f) Amphibian species of the world: A taxonomic and geographic reference (D. R. Frost, 1985, Allen Press and The Association of Systematics Collections) og Amphibian species of the world: Additions and corrections (W. E. Duellman, 1993, University of Kansas) til amfibiedyrenes nomenklatur indtil 2nd edition.

g) The plant book, reprinted edition, (D. J. Mabberley, 1990, Cambridge University Press) til slægtsnavne på alle CITES planter, medmindre de afløses af standardchecklister vedtaget af konferencen mellem konventionens parter i litra i)-m).

h) A dictionary of flowering plants and ferns, 8th edition, (J. C. Willis, revised by H. K. Airy Shaw, 1973, Cambridge University Press) til slægtssynonymer, der ikke er nævnt i The plant book, medmindre de afløses af standardchecklister vedtaget af konferencen mellem konventionens parter i litra i)-m).

i) A world list of cycads (D. W. Stevenson, R. Osborne and K. D. Hill, 1995; In: P. Vorster (Ed.), Proceedings of the Third International Conference on Cycad Biology, pp. 55-64, Cycad Society of South Africa, Stellenbosch) med senere ajourføringer vedtaget af Nomenclature Committee, som retningslinje når der henvises til artsnavne på Cycadaceae, Stangeriaceae og Zamiaceae.

j) The bulb checklist (1997, compiled by the Royal Botanic Gardens, Kew, United Kingdom) med senere ajourføringer vedtaget af Nomenclature Committee, som retningslinje når der henvises til artsnavne på Cyclamen (Primulaceae), Galanthus og Sternbergia (Liliaceae).

k) The CITES checklist of succulent euphorbia taxa (Euphorbiaceae) (1997, published by the German Federal Agency for Nature Conservation) med senere ajourføringer vedtaget af Nomenclature Committee, som retningslinje når der henvises til artsnavne på sukkulente euphorbias.

l) CITES cactaceae checklist, second edition, (1997, compiled by D. Hunt, Royal Botanic Gardens, Kew, United Kingdom) med senere ajourføringer vedtaget af Nomenclature Committee, som retningslinje når der henvises til artsnavne på Cactaceae.

m) CITES orchid checklist (compiled by the Royal Botanic Gardens, Kew, United Kingdom) med senere ajourføringer vedtaget af Nomenclature Committee, som retningslinje når der henvises til artsnavne på Cattleya, Cypripedium, Laelia, Paphiopedilum, Phalaenopsis, Phragmipedium, Pleione og Sophronitis (Volume I, 1995) and Cymbidium, Dendrobium, Disa, Dracula og Encyclia (Volume 2, 1997).«